Diari Oficial de la Generalitat Valenciana


Sumari del DOGV 4976, del 01-04-2005 (2005/3364)

ORDE de 4 de març de 2005, de la Conselleria d'Empresa, Universitat i Ciència, per la qual es regulen les ajudes en matèria d'internacionalització i promoció comercial per a l'exercici 2005.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4976

Data del DOGV
:   01-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3364


Data del document
:   04-03-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * suport econòmic
    * mitjana empresa
    * organització patronal
    * promoció comercial
    * promoció del comerç
    * comerç exterior
    * petita empresa
    * ajuda a les empreses
    * societat sense fins de lucre
    * ajuda pública

ORDE de 4 de març de 2005, de la Conselleria d'Empresa, Universitat i Ciència, per la qual es regulen les ajudes en matèria d'internacionalització i promoció comercial per a l'exercici 2005. [2005/F3364]
  
La Comunitat Valenciana és una àrea econòmica en creixement que es caracteritza per un alt grau d'obertura a l'exterior, particularment per la seua participació en el comerç internacional, relativament elevada pel que fa a altres regions espanyoles i europees. La posició geogràfica privilegiada que ocupa a l'arc mediterrani occidental, les seues infraestructures modernes de qualsevol tipus i el bon nivell de desenvolupament industrial i dels servicis dels quals gaudix, l'han convertida en una zona d'interés estratègic en les transaccions intercontinentals, atractiva tant per a intervindre en els fluxos de mercaderies com per a captar inversions d'alt contingut innovador.
  
Les empreses i les institucions duen a terme un valuós esforç per portar els productes i la imatge d'esta regió arreu dels mercats internacionals, actitud que està inspirada i compartida per tot el cos social. Per a complir amb l'objectiu i guanyar una major competitivitat en l'escenari de la mundialització s'actua en dos direccions: ampliar la base exportadora de la Comunitat Valenciana, de manera que més empreses comercien amb l'exterior i també que més productes o sectors d'activitats es dirigixen cap a estes destinacions; i multiplicar els recursos i les iniciatives de promoció que tant les unes com les altres posen a disposició de la internacionalització de l'economia valenciana.
  
La Generalitat impulsa este procés que marxa en sintonia perfecta amb els objectius de la política de promoció econòmica, entre els quals figura augmentar la presència activa de l'economia regional a l'exterior, i incentiva les accions que les empreses, les associacions sectorials, els consorcis empresarials i la resta d'organitzacions professionals relacionades amb l'exportació realitzen des de la Comunitat a fi de guanyar posicions en els mercats internacionals; com també donar suport a la cooperació d'organismes, a les cambres de comerç i a les institucions ferials o a altres entitats, en esta tasca.
  
En este sentit la Conselleria d'Empresa, Universitat i Ciència, establix una línia específica d'ajudes a la promoció dels productes i de l'economia valenciana, bé es realitze per mitjà d'empreses individualment o en agrupament, o bé es dirigix per mitjà d'accions de corporacions o d'institucions vinculades amb el comerç exterior i la captació d'inversions, a fi d'aconseguir la major repercussió possible i la màxima rendibilitat dels recursos utilitzats.
  
Les accions dirigides a millorar el coneixement dels nostres productes i a la projecció de la nostra economia a l'exterior, o a impulsar la creació de xarxes de comercialització de les nostres exportacions, reben una atenció particular per part d'este programa.
  
Per això, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública de la Generalitat,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present orde és establir el règim de concessió de les ajudes a fi d'afavorir la internacionalització de les empreses i la promoció i la comercialització dels productes de la Comunitat Valenciana, així com contribuir a la realització d'accions que permeten incrementar i consolidar la presència d'estos als principals mercats i millorar el nivell de competitivitat dels nostre teixit productiu, d'acord amb les consignacions pressupostàries que per a l'exercici 2005 establix la Llei de Pressuposts de la Comunitat Valenciana.
  
2. El règim d'ajudes és d'aplicació tal com determinen els següents articles.
  
Article 2. Entitat col·laboradora
  
1. D'acord amb el que establix l'article 47.4.a) del Text Refós de la Llei d'Hisenda Pública de la Generalitat, i l'article 12 de la Llei 38/2003, de 17 de novembre, General de Subvencions, el lliurament i la distribució dels fons públics als beneficiaris correspon a l'Institut Valencià de l'Exportació, IVEX, SA (d'ara endavant IVEX), en els termes i en les condicions que preveu la present orde.
  
2. L'IVEX, com a entitat col·laboradora, ha de complir les obligacions que establixen l'article 47.4 a) del Text Refós de la Llei d'Hisenda Pública de la Generalitat i l'article 15 de la Llei 38/2003, de 17 de novembre, General de Subvencions.
  
Article 3. Accions a les quals es dóna suport
  
1. Les ajudes establides es poden destinar a les actuacions que tenen per objecte la internacionalització de les empreses o la promoció i la comercialització dels productes de la Comunitat Valenciana.
  
2. Les ajudes que s'establixen en la present orde es materialitzen per mitjà de subvencions.
  
3. Únicament és subvencionable l'IVA satisfet per l'adquisició de béns i de servicis quan el beneficiari acredita documentalment l'exempció o la no subjecció al dit impost o que l'import de l'impost forma part del cost de l'actuació subvencionable, i no és susceptible de recuperar o de compensar.
  
4. Es pot subcontractar l'activitat objecte de la subvenció fins el 100 per cent d'esta, en este cas s'atén al que disposa l'article 29 de la Llei 38/2003, de 17 de novembre, General de Subvencions.
  
5. Per al cas de les sol·licituds d'ajuda de petites i mitjanes empreses (PIME) de la Comunitat Valenciana, es concedixen subvencions per a finançar els gastos relatius a un nombre màxim de quatre accions per empresa.
  
Article 4. Beneficiaris de les ajudes
  
1. Poden ser beneficiaris de les ajudes les associacions empresarials amb independència de la forma jurídica que adopten, les entitats públiques i privades sense ànim de lucre i les petites i mitjanes empreses.
  
2. A efectes de les ajudes regulades en esta orde s'entén per petites i mitjanes empreses (PIME) les empreses que reunixen els requisits següents:
  
a) Que donen ocupació a menys de 25 persones.
  
b) Que el volum de negocis anual no ha d'excedir de 50 milions d'euros o que el balanç general anual no excedisca de 43 milions d'euros.
  
3. El còmput dels efectius i els límits assenyalats, en el cas d'empreses associades o vinculades s'efectua d'acord amb els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig de 2003, sobre la definició de microempreses, petites i mitjanes empreses.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en esta orde, es dirigixen a l'IVEX i es presenten en l'imprés normalitzat en el Registre General de l'IVEX o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. L'imprés normalitzat de sol·licitud es formalitza fent ús de l'aplicació dissenyada per a estes ajudes i que apareix en el web de l'IVEX, en l'adreça www.ivex.es, o bé amb la formalització d'un imprés autocopiador que facilita l'IVEX.
  
3. Els sol·licitants han de trametre a l'IVEX la seua sol·licitud i la resta de documents electrònics de forma provisional per mitjà d'internet, fent ús de l'aplicació informàtica mencionada en l'apartat 2. Este enviament ha de convalidar-se per mitjà de la presentació de l'imprés de sol·licitud i la documentació annexa en el lloc que establix l'apartat 1, en els terminis indicats en els articles que corresponen de la present orde.
  
4. Les sol·licituds han d'acompanyar-se, a més de la documentació que per a cada una de les ajudes concretament s'establixen en els corresponents articles d'esta orde, dels documents que tot seguit es relacionen:
  
a) Documentació acreditativa i identificativa del sol·licitant i, si és el cas, del representant legal.
  
b) Documentació acreditativa que el sol·licitant es troba al corrent en les obligacions tributàries i davant la Seguretat Social, que tot seguit es relaciona, la vigència de la qual ha d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, que fa referència a l'exercici actual, o l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula del citat impost. Quan el sol·licitant no estiga exempt del citat impost, ha d'acreditar esta circumstància per mitjà de declaració responsable.
  
- Certificació positiva de l'Agència Estatal d'Administració Tributària que acredite que el sol·licitant es troba al corrent de les seues obligacions. La dita certificació es pot substituir per la declaració responsable de la persona interessada que complix les circumstàncies assenyalades, acompanyada de l'autorització a la Conselleria d'Empresa, Universitat i Ciència, perquè l'Agència Estatal d'Administració Tributària cedisca la informació.
  
- Certificació de la Tresoreria General de la Seguretat Social acreditativa que el sol·licitant es troba al corrent en el compliment de les obligacions amb la Seguretat Social. La dita certificació es pot substituir per una declaració responsable de la persona interessada que complix les circumstàncies assenyalades, acompanyada de l'autorització a la Conselleria d'Empresa, Universitat i Ciència, perquè la Tresoreria General de la Seguretat Social cedisca la informació.
  
- Certificació dels serveis territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat. La dita certificació es pot substituir per una declaració responsable de la persona interessada que complix amb les circumstàncies assenyalades, acompanyada de l'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació cedisca la informació.
  
c) Memòria descriptiva de l'actuació per a la qual se sol·licita l'ajuda, els pressuposts detallats per partides o les factures proforma.
  
d) Dades de domiciliació bancària segons el model facilitat a este efecte (fitxa de manteniment de tercers), llevat si s'han presentat anteriorment davant la Conselleria d'Empresa, Universitat i Ciència i no han experimentat cap variació.
  
e) Declaració responsable que no es troben sotmesos a la resta de les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
  
f) Si és el cas, documentació acreditativa de les circumstàncies rellevants per a la valoració de l'expedient.
  
5. Si la sol·licitud no reunix els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanya de la documentació que segons esta orde s'ha d'exigir, es requerix la persona interessada perquè en el termini de 10 dies, esmene la falta o acompanye els documents preceptius, amb indicació que, si no ho fa així, s'ha de tindre per desistit de la seua petició.
  
6. Els sol·licitants poden executar els projectes des de l'1 de gener de 2005, sense esperar que la concessió de l'ajuda es produïsca i sense que això prejutge la decisió que finalment s'adopte.
  
7. El termini de presentació de sol·licituds és el que s'establix per a cada tipus d'ajuda en els articles corresponents de la present orde.
  
Article 6. Criteris d'avaluació de les sol·licituds
  
Per a la concessió de les ajudes es valora, entre altres aspectes, la incidència del projecte en la internacionalització de l'empresa i / o en la promoció i la comercialització dels productes de la Comunitat Valenciana, la seua adequació a les línies estratègiques marcades per l'IVEX, que es poden consultar en el web de l'IVEX, www.ivex.es, i aquells criteris de valoració especificats per a cada tipus d'ajuda en la present orde.
  
Article 7. Resolució de la concessió d'ajudes
  
1. L'IVEX pot demanar al sol·licitant l'aportació addicional d'altres documents o de dades aclaridores que estime necessaris per a resoldre la sol·licitud presentada.
  
2. Vista la proposta formulada per la Comissió de Valoració, que està integrada pel personal tècnic de l'IVEX, el conseller d'Empresa, Universitat i Ciència dicta resolució de concessió de l'ajuda, i en la qual es fixa expressament la quantia i s'hi incorpora, si és el cas, les condicions, les obligacions i les determinacions accessòries a les quals s'ha de sotmetre el beneficiari.
  
3. Així mateix, es poden establir terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
4. En aquells supòsits en què la concurrència de circumstàncies excepcionals així ho aconselle, o que la Comissió de Valoració considere d'especial transcendència per a la promoció i la comercialització dels productes valencians, o per a l'obertura o la consolidació dels mercats exteriors, es pot autoritzar la concessió de les ajudes que superen els límits establits amb caràcter general per a cada una d'estes en la present orde, i respectar, en tot cas, les dotacions pressupostàries corresponents. La resolució ha de ser motivada.
  
5. La resolució dels expedients s'efectua a mesura que es complete la documentació exigida i en funció de les disponibilitats pressupostàries, el termini màxim per a resoldre les sol·licituds que es formulen per a la concessió de les ajudes establides en la present orde és de tres mesos comptadors des de la data de la finalització del termini de presentació de sol·licituds.
  
6. Transcorregut el termini sense que s'haja dictat resolució, s'entén desestimada la sol·licitud de concessió de l'ajuda, en els terminis previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. La resolució es notifica a les persones interessades en els terminis previstos en l'article 58 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
8. Les subvencions concedides es publiquen en el Diari Oficial de la Generalitat Valenciana, amb expressió de la convocatòria, del programa i del crèdit pressupostari al qual s'imputen, el beneficiari, la quantia concedida i la finalitat o finalitats de la subvenció.
  
9. Les resolucions a què fan referència els paràgrafs anteriors esgoten la via administrativa i contra les quals es pot interposar recurs de reposició davant l'òrgan que va dictar l'acte, en el termini d'un mes comptador des de l'endemà de la notificació de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 8. Resolució d'incidències
  
L'òrgan competent per a la concessió de les ajudes contemplades en la present orde, resol les incidències que es produïxen posteriorment a la dita concessió, i en especial els supòsits de:
  
- Canvis de titularitat
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
Article 9. Control de les incidències
  
La Direcció General d'Exportació, en col·laboració amb l'IVEX realitza el control i el seguiment de les accions a través de les comprovacions que considere necessàries.
  
Article 10. Liquidació de les ajudes
  
1. La liquidació de les ajudes s'efectua una vegada executat el projecte en la totalitat o en les fases previstes, d'acord amb la sol·licitud presentada i en els terminis fixats per a la concessió de l'ajuda. En el cas de borses de viatge recollides en l'annex I, s'apliquen les quantitats que recull el dit annex, sempre que es justifiquen els gastos per un import igual a les dites quantitats.
  
2. Als efectes del que establix el punt anterior, els beneficiaris, en el termini d'un mes des de l'execució del projecte en la seua totalitat o en les fases previstes, i en tot cas fins al 21 d'octubre de 2005, i llevat que per circumstàncies concurrents es determine un termini diferent en la resolució de concessió de l'ajuda, han de presentar:
  
a) Originals o còpies compulsades dels justificats dels gastos realitzats: factures i la resta de documents de valor probatori equivalent, amb validesa en el trànsit jurídic mercantil o amb eficàcia administrativa, justificatius del gasto efectuat, expedits d'acord amb la normativa vigent. Les factures han de comptar amb les dades formals que exigix per a l'expedició el Reial Decret 1496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.
  
b) Acreditació, si és el cas, de complir amb les obligacions i amb les condicions que s'establixen en la resolució.
  
c) Acreditació de l'import, la procedència i l'aplicació dels fons propis i, si és el cas, d'altres subvencions o recursos amb els quals a més de la subvenció, han sigut finançades les actuacions. A este fi el beneficiari ha de presentar una declaració responsable sobre la disponibilitat de fons propis per a finançar la part del gasto no subvencionat.
  
d) Si l'import del gasto subvencionable supera la quantia de 12.000 euros en el supòsit de prestació de servicis per part d'empreses de consultoria o d'assistència tècnica, el beneficiari ha d'aportar també la justificació d'haver sol·licitat com a mínim tres ofertes de diferents proveïdors, excepte que el gasto s'haja realitzat amb anterioritat a la publicació de la present orde o que per les especials característiques dels gastos subvencionables no existisca en el mercat suficient nombre d'entitats que realitzen el subministrament o que el presten, i justificació de l'escollida quan no recau en la proposta econòmica més avantatjosa.
  
3. A efectes de justificació es considera que el gasto subvencionat s'ha realitzat encara que les factures no han sigut efectivament pagades amb anterioritat a la finalització del període de justificació.
  
4. L'IVEX analitza la documentació justificativa de la realització de les accions que contempla la present orde i elabora el corresponent informe tècnic que eleva a la Direcció General d'Exportació amb caràcter previ a l'expedició dels certificats de comprovació i d'aprovació dels justificants i de la proposa de pagament, la minoració o la revocació de la subvenció concedida, si és el cas.
  
Article 11. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, així com el compliment dels requisits i de les condicions que determinen la concessió de l'ajuda.
  
- Sotmetre's a les actuacions de control financer que corresponguen a la Intervenció General de la Generalitat en relació amb les ajudes concedides.
  
- Fer constar de manera implícita en la difusió de les accions subvencionades, el suport que dóna la Conselleria d'Empresa, Universitat i Ciència.
  
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que han obtingut o sol·licitat per al mateix projecte amb posterioritat a la data de presentació de la sol·licitud.
  
Article 12. Minoració i resolució de l'ajuda concedida
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i el terminis establits en la resolució, la no execució o una execució inadequada de part del gasto aprovat, la insuficient justificació de cap dels gastos efectivament realitzats i la concessió d'altres ajudes públiques o privades, amb posterioritat a la presentació de la sol·licitud, si en el conjunt excedixen dels límits establits pot donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, de les condicions i de la resta de circumstàncies que han donat lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, ha de donar lloc a la incoació per part de l'òrgan competent per a la concessió de les ajudes, del corresponent expedient que pot finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantix, en tot cas, el dret de la persona interessada a l'audiència.
  
TÍTOL II
  
Donar suport a la realització d'accions d'internacionalització, promocionals i de comercialització exterior
  
dels productes valencians
  
CAPÍTOL I
  
Accions desplegades per les Cambres de Comerç de la Comunitat Valenciana i les associacions empresarials
  
Article 13. Beneficiaris
  
Es poden acollir a les ajudes previstes en este capítol les cambres de comerç de la Comunitat Valenciana i les associacions empresarials ubicades a la Comunitat Valenciana que tinguen un pla sectorial o un pla de promoció exterior, aprovat per l'IVEX i els membres associats d'estes que tinguen la condició de PIME i que participen, en nom i per compte de l'associació o la cambra de la qual són membres, en algunes de les accions conjuntes de promoció exterior, subvencionades, organitzades per les citades cambres o associacions, d'acord amb el que preveu l'article 11.2 de la Llei 38/2003, de 17 de novembre, General de Subvencions.
  
Article 14. Accions a les quals es dóna suport
  
El pla sectorial o de promoció exterior, contempla les següents accions:
  
1) Confecció de catàlegs i/o repertoris sectorials, així com d'altre material de promoció, destinats exclusivament al mercat exterior, i que s'ha d'editar almenys en dos idiomes, un dels quals ha de ser diferent de les llengües oficials espanyoles.
  
Si l'entitat promotora és una associació de caràcter nacional i en el catàleg o repertori estan incorporades les empreses no domiciliades a la Comunitat Valenciana, la subvenció s'ha de reduir proporcionalment a la part del catàleg o del repertori imputable a les empreses valencianes.
  
Tenen la consideració de gastos subvencionables els relatius al disseny, l'edició, la maquetació, la impressió i la confecció del catàleg o del repertori, o un altre material de promoció, tot incloent els honoraris professionals. A efectes de la liquidació, junt amb les factures del gastos, s'ha d'adjuntar un exemplar del material de promoció elaborat.
  
2) Participació agrupada de l'oferta valenciana en les fires internacionals a l'exterior, que a criteri de l'IVEX s'estimen prioritàries, així com accions específiques de promoció als mercats concrets, organitzades o coordinades per l'IVEX.
  
Tenen la consideració de gastos subvencionables els relatius a:
  
a) Contractació de l'espai, la decoració i la modulació de l'estand per part de l'associació o Cambra de Comerç.
  
b) Contractació de l'espai, la decoració i la modulació de l'estand per part de les empreses que hi participen.
  
c) Publicitat i material de promoció que tinguen relació directa amb la participació en la fira de l'associació, de la Cambra de Comerç o d'empreses.
  
d) Desplaçament i allotjament dels representants de l'associació o de la Cambra de Comerç que es desplacen, fins al límit de la borsa de viatge que s'establix en l'annex I per a cada un d'ells.
  
e) Desplaçament i allotjament del representant de cada una de les empreses participants en la fira, fins al límit de la borsa de viatge que s'establix en l'annex I.
  
f) Transport de mostres, contractat per l'associació o la Cambra de Comerç.
  
g) Transport de mostres, contractat per l'empresa participant.
  
h) Contractació d'hostesses o d'intèrprets per part de l'associació o de la Cambra de Comerç.
  
i) Contractació d'hostesses o d'intèrprets per part de les empreses participants.
  
j) Altres gastos d'organització que a criteri de l'IVEX són necessaris. La resolució ha de ser motivada.
  
3) Missions comercials directes, missions d'exposició, viatges de prospecció i encontres empresarials, l'objectiu dels quals és l'obertura de nous mercats o la consolidació dels que ja existixen. Tenen la consideració de gastos subvencionables els relatius a:
  
a) Desplaçament i allotjament del coordinador de la missió comercial, de la missió d'exposició, del viatge de prospecció, o de l'encontre empresarial, fins el límit de l'import de la borsa de viatge que s'establix en l'annex I.
  
b) Desplaçament i allotjament del representant de l'empresa participant en la missió comercial, en la missió d'exposició, en el viatge de prospecció o l'encontre empresarial, que complisca amb l'agenda de treball elaborada en la destinació per l'entitat organitzadora de l'acció, fins el límit de la borsa de viatge que s'establix en l'annex I.
  
c) Publicitat i material de promoció que té relació directa amb la missió comercial, la missió d'exposició, el viatge de prospecció o l'encontre empresarial de l'associació, la Cambra de Comerç o les empreses participants.
  
d) Contractació de l'espai i de la decoració de l'espai de l'exposició que es necessita, si és el cas, per part de l'associació o de la Cambra de Comerç.
  
e) Contractació i la decoració de l'espai d'exposició que es necessita, si és el cas, per part de les empreses participants.
  
f) Transport de mostres, que l'associació o la Cambra de Comerç contracta.
  
g) Contractació d'hostesses o d'intèrprets per part de l'associació o de la Cambra de Comerç.
  
h) Contractació d'hostesses o d'intèrprets per part de les empreses participants.
  
i) Altres gastos d'organització de la missió comercial que a criteri de l'IVEX són necessaris. La resolució ha de ser motivada.
  
4) Missions inverses a certàmens ferials internacionals que tenen lloc a la Comunitat Valenciana, o missions a sectors concrets, l'objectiu dels quals és la atracció de compradors o de prescriptors foranis, potencials demandants directes de productes valencians, així com dels professionals que per raó de l'activitat poden influir en la seua comercialització.
  
Tenen la consideració de gastos subvencionables els relatius a:
  
a) Desplaçament i allotjament del coordinador de la missió inversa.
  
b) Desplaçament i allotjament de cada membre participant en la missió inversa.
  
5) Missions comercials i viatges de prospecció d'empreses que individualment es desplacen a un determinat mercat, en el marc d'un Pla de País, dissenyat i organitzat per una determinada associació sectorial o Cambra de Comerç de la Comunitat Valenciana, d'acord amb els criteris establits per l'IVEX.
  
Tenen la consideració de gastos subvencionables els relatius a:
  
a) Desplaçament i allotjament del coordinador de la missió comercial, o el viatge de prospecció, fins el límit de l'import de la borsa de viatge que s'establix en l'annex I.
  
b) Desplaçament i allotjament del representant de l'empresa participant en la missió comercial, o en el viatge de prospecció, fins el límit de la borsa de viatge que s'establix en l'annex I.
  
6) Altres activitats diferents a les contemplades o altres gastos que encara que no s'assenyalen en els apartats anteriors, a juí de l'IVEX, incidixen en la internacionalització dels productes i de les empreses valencianes. La resolució ha de ser motivada.
  
Article 15. Els plans sectorials i els de promoció exterior
  
1. Els plans sectorials i els de promoció exterior han d'ajustar-se a les línies estratègiques marcades per l'IVEX.
  
2. Els citats plans s'han de presentar en l'IVEX durant els 20 dies següents al de la publicació de la present orde en el Diari Oficial de la Generalitat Valenciana.
  
3. L'IVEX fa l'avaluació i la posterior aprovació en el termini màxim de 10 dies comptadors des de l'endemà de la seua presentació, la qual s'ha de notificar a la persona interessada.
  
Article 16. Compatibilitat de les ajudes
  
Les ajudes per a les accions previstes en este article són compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca del 75% del cost de l'activitat, en este cas la subvenció queda reduïda en l'excés.
  
Article 17. Presentació de les sol·licituds i termini
  
1. Una vegada aprovats els plans sectorials o els de promoció exterior, les cambres de comerç i les associacions han de dirigir a l'IVEX una sol·licitud individual per cada una de les accions aprovades.
  
2. A més de la documentació que s'establix amb caràcter general les sol·licituds han d'acompanyar-se de la següent documentació:
  
a) Certificat de l'òrgan competent de l'associació o de la cambra amb indicació de la relació d'empreses que participen i que en són membres.
  
b) Documentació acreditativa i identificativa de cada una de les empreses que participen i, si és el cas, dels representants legals.
  
c) Declaració del representant legal de l'empresa, en la qual ha de constar el compromís de cada una de les PIME a participar en el projecte i a complir l'objectiu de la subvenció.
  
d) Declaració responsable de cada una de les PIME, subscrita pel representant legal, pel que fa al compliment dels requisits establits en l'article 4, d'acord amb el model recollit en l'annex II de la present orde.
  
e) Informe de la situació sectorial.
  
f) Declaració responsable de les ajudes de minimis concedides per qualsevol projecte a l'empresa durant els tres últims anys, amb indicació de l'import, de l'organisme, de la data de la concessió i del règim d'ajudes en què s'empara o, si és el cas, declaració de no haver-ne rebut cap.
  
g) El termini per a la presentació de les sol·licituds finalitza el 27 de maig de 2005.
  
Article 18. Criteris d'avaluació i quantia de les ajudes
  
Per a la concessió de l'ajuda i, si és el cas, per a la determinació de la quantia s'ha de tindre en consideració, entre altres aspectes els següents:
  
- La incidència del projecte en la millora de la promoció i de la internacionalització dels productes valencians.
  
- La presència del sector de què es tracte en el territori de la Comunitat Valenciana.
  
- L'obertura o la consolidació dels mercats exteriors.
  
Article 19. Liquidació de les ajudes
  
1. Les cambres i les associacions, en el termini d'un mes des de l'execució del projecte en la totalitat o en les fases previstes i, en tot cas, fins al 21 d'octubre de 2005, i excepte que per circumstàncies concurrents es determine un termini diferent en la resolució de concessió de l'ajuda, han de presentar, a més de la documentació prevista en l'article 10 (referida a les actuacions realitzades per la mateixa cambra o associació, com per les PIME participants), una memòria de realització de l'acció que ha d'annexar els qüestionaris de satisfacció de les empreses participants, així com un balanç de l'activitat.
  
2. El pagament de les ajudes es fa a les cambres o l'associació, corresponent a estes la distribució entre les PIME participants en els termes establits en la resolució de concessió de l'ajuda.
  
CAPÍTOL II
  
Accions desplegades dins del programa
  
d'internacionalització, per part de les petites
  
i mitjanes empreses (PIME), els consorcis d'exportació
  
i/o grups de promoció establits a la Comunitat Valenciana
  
Secció primera
  
Donar suport als Plans Estratègics duts a terme
  
per part dels consorcis d'exportació, grups de promoció
  
o PIME que actuen en agrupament
  
Article 20. Beneficiaris
  
Es poden acollir a les ajudes previstes en la present secció :
  
1. Els consorcis d'exportació i/o grups de promoció formats per un mínim de tres petites o mitjanes empreses (PIME) i un màxim de huit, que a la data de finalització del termini de presentació de sol·licituds porten almenys un any constituïdes, excepte que siguen la continuïtat d'una empresa anterior, amb personalitat jurídica independent de la dels seus membres i amb domicili social a la Comunitat Valenciana.
  
2. Les PIME establides a la Comunitat Valenciana, que integren grups de promoció sense personalitat jurídica pròpia, formats per un mínim de tres i un màxim de huit (PIME) que actuen en agrupament per a promocionar els seus productes en els mercats exteriors i que a la data de finalització del termini de presentació de sol·licituds porten almenys un any constituïdes, llevat que siguen la continuïtat d'una empresa anterior.
  
Article 21. Accions a les quals es dóna suport
  
1. Es concedixen subvencions per a finançar el Pla Estratègic del consorci o del grup de promoció.
  
2. Es consideren gastos subvencionables els següents:
  
- Honoraris de contractació de consultories externes per a l'elaboració i l'execució del Pla Estratègic.
  
- Honoraris de la contractació del gerent o del responsable de l'execució del Pla Estratègic, sempre que este es desplegue des d'un dels centres empresarials de la Comunitat Valenciana ubicats a les oficines de la Xarxa Exterior de l'IVEX.
  
- Gastos de desplaçaments i estada al país de destinació, del gerent o del responsable de l'execució del Pla Estratègic que es desplegue o s'execute des d'un dels Centres Empresarials de l'IVEX.
  
- Gastos externs de disseny i de maquetació de material de promoció associat directament amb el Pla Estratègic, així com l'adaptació de l'existent al mercat objectiu. S'exclou expressament l'elaboració de pàgines web.
  
- Gastos corrents necessaris per a l'homologació i l'adaptació a les normes d'etiquetatge i altres pròpies del país de destinació.
  
- Gastos de contractació de promotors i de demostradors en els punts de venda.
  
- Publicitat en els mitjans estrangers.
  
- Viatges de prospecció lligats directament a l'execució del Pla Estratègic.
  
- Gastos relacionats amb la participació en les fires de l'exterior.
  
- Exposicions permanents als grans magatzems, tendes especialitzades i altres llocs comercials.
  
- Desplaçament i allotjament de les missions inverses de compradors procedents de països prioritaris.
  
- Altres accions de promoció com a punts de venda, degustacions, desfilades, jornades tècniques o seminaris.
  
3. Les ajudes destinades a finançar el Pla Estratègic aconseguiran com a màxim el 50% del cost previst per a l'any 2005 corresponent a les partides anteriorment citades, amb un límit absolut de 120.000 euros per grup.
  
4. Les ajudes per a les accions previstes en esta secció són compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisquen del 50% del cost de l'acció per a l'exercici 2005, en este cas la subvenció ha de quedar reduïda en l'excés.
  
Article 22. Presentació de sol·licituds i termini
  
1. A més de la documentació que s'establix amb caràcter general les sol·licituds han d'acompanyar-se de:
  
a) El Pla Estratègic del consorci o grup de promoció amb una duració no superior a tres anys i que ha de detallar les etapes a desplegar i a executar per al llançament d'un producte en un nou mercat geogràfic, el cost de cada una de les accions i la distribució anual d'este.
  
b) En el cas de les PIME que integren grups de promoció sense personalitat jurídic pròpia: acord de col·laboració en forma de contracte o de qualsevol altre document que acredite suficientment el compromís entre les empreses pel que fa al Pla Estratègic presentat, els compromisos d'execució assumits per cada membre del grup, així com l'import de la subvenció a aplicar per cada un d'ells.
  
c) Declaració responsable de les ajudes de minimis concedides per qualsevol projecte durant els tres últims anys, amb indicació de l'import, de l'organisme, de la data de concessió i del règim d'ajudes en les quals s'empara o, si és el cas, declaració que no haver-ne rebut cap.
  
d) Declaració responsable relativa al compliment dels requisits establits en l'article 4, d'acord amb el model que recull l'annex II de la present orde.
  
2. El termini de presentació de les sol·licituds comprén des de l'endemà de la publicació de la present orde en el Diari Oficial de la Generalitat Valenciana fins al 29 d'abril de 2005.
  
Article 23. Criteris d'avaluació de les sol·licituds
  
Les ajudes es resolen en funció de la major o menor adequació del Pla Estratègic a les línies estratègiques marcades per l'IVEX i a criteris com la trajectòria exportadora del consorci o del grup de promoció i, si és el cas, de les empreses que en formen part i de les empreses que actuen en agrupament; la seua estructura pel que fa al nombre d'empreses, de recursos, de productes, de xarxa comercial, etc.; l'àmbit geogràfic d'actuació i la seua correspondència amb els països prioritaris, la repercussió del projecte en l'obertura de mercats exteriors i la seua contribució a una major competitivitat del producte; la relació del projecte amb l'estratègia de l'empresa i la viabilitat dels termes i dels calendaris previstos per a la realització del pla.
  
Secció segona
  
Programa que dóna suport a la contractació
  
de gestors a temps parcial
  
Article 24. Objecte i beneficiaris
  
1. Les ajudes contemplades en esta secció tenen per objecte afavorir les petites i mitjanes empreses (PIME) de la Comunitat Valenciana que, per la seua mida o forma organitzativa, no obtinguen la prestació en exclusiva d'un professional de comerç exterior i així obtindre els dits servicis a temps parcial en condicions de seguretat i d'eficàcia.
  
2. Es poden acollir a estes ajudes les petites i mitjanes empreses (PIME) comercials, industrials i de servicis, establides a la Comunitat Valenciana i que contracten, per a l'exercici 2005, els servicis a temps parcial d'un gestor, d'acord amb les línies del programa GTP de l'IVEX, que pot consultar-se en el web de l'IVEX, www.ivex.es.
  
3. El contracte firmat ha de ser nou, no s'admet la renovació de contractes anteriors, i el qual ha de mencionar expressament el programa GTP.
  
4. La subvenció és de fins el 50% dels honoraris mensuals dels contractes amb un màxim acumulat per empresa de 4.800 euros per a l'exercici 2005.
  
5. Les ajudes per a les accions previstes en esta secció són compatibles amb les destinades a les mateixes activitats procedents de qualssevol altres organismes públics o privats sempre que el total de les ajudes rebudes no excedisca del 50% del cost de l'acció per a l'exercici 2005, en este cas la subvenció ha de quedar reduïda en l'excés.
  
Article 25. Presentació de les sol·licituds i termini
  
1. A més de la documentació que s'establix amb caràcter general les sol·licituds ha d'acompanyar-se de:
  
a) El contracte firmat entre l'empresa i el gestor a temps parcial per a l'any 2005.
  
b) Declaració responsable de les ajudes de minimis concedides per qualsevol projecte a l'empresa durant els tres últims anys, amb indicació de l'import, de l'organisme, de la data de concessió i del règim d'ajudes en el qual s'empara o, si és el cas, la declaració de no haver-ne rebut cap.
  
c) Declaració responsable relativa al compliment dels requisits establits en l'article 4, d'acord amb el model assenyalat en l'annex II de la present orde.
  
2. Les sol·licituds de contractació de gestors a temps parcial s'han de presentar des de l'endemà de la publicació de la present orde en el Diari Oficial de la Generalitat Valenciana fins el 16 de setembre de 2005.
  
Article 26. Criteris d'avaluació
  
Les ajudes s'han de resoldre d'acord amb els següents criteris:
  
- La menor mida de l'empresa.
  
- La disponibilitat de recursos adequats i suficients per a l'obertura de nous mercats o la consolidació en els que ja existixen.
  
- No posseir cap assessorament especialitzat anterior.
  
Secció tercera
  
Programa que dóna suport a la promoció exterior
  
de les empreses de la Comunitat Valenciana
  
Article 27. Beneficiaris
  
S'acullen a les ajudes previstes en la present secció les PIME ubicades a la Comunitat Valenciana que participen:
  
1) En alguna de les accions conjuntes de promoció exterior organitzades per l'IVEX, que tinguen com a finalitat el contacte amb clients potencials i la prospecció de nous mercats.
  
2) En fires de l'exterior, en les quals no hi ha presència agrupada per part de l'associació corresponent, ni pavelló oficial organitzat per l'IVEX, sempre que no es tracte d'esdeveniments internacionals que ja estiguen consolidats com a fires de referència mundial per al sector al qual van adreçades.
  
Article 28. Accions a les quals es dóna suport
  
1. Es concedixen subvencions per a finançar els gastos relatius a les accions que preveu l'article 27.1 i que tot seguit se citen:
  
1) Missions comercials, missions d'exposicions, viatges de prospecció i encontres empresarials. Tenen la consideració de gastos subvencionables:
  
a) Lloguer i decoració de l'espai de l'exposició que necessiten, si és el cas.
  
b) Publicitat i material de promoció que tinga relació directa amb la missió comercial.
  
c) Desplaçament i allotjament del representant de l'empresa que participa en la missió comercial, en la missió d'exposició, en el viatge de prospecció o en l'encontre empresarial, que complix amb l'agenda de treball que l'entitat organitzadora de l'acció ha elaborat en la destinació, fins el límit de la borsa de viatge que s'establix en l'annex I.
  
d) Transport de mostres.
  
e) Contractació dels servicis d'hostesses o d'intèrprets.
  
f) Altres gastos d'organització de la missió comercial que a criteri de l'IVEX són necessaris. La resolució ha de ser motivada.
  
La subvenció per a les partides a), b), d), e) i f) ha d'arribar com a màxim al 50% del cost d'estes.
  
2) La participació en fires a l'exterior. Tenen la consideració de gastos subvencionables:
  
a) Contractació de l'espai, la decoració i la modulació de l'estand.
  
b) Publicitat i material de promoció que tinga relació directa amb la participació en la fira, a càrrec de l'empresa.
  
c) Desplaçament i allotjament del representant de l'empresa que consistix en una borsa de viatge fins a un límit l'import del qual s'establix en l'annex I.
  
d) Transport de mostres.
  
e) Contractació dels servicis d'hostesses o d'intèrprets.
  
f) Altres gastos de participació en la fira que a criteri de l'IVEX són necessaris. La resolució ha de ser motivada.
  
La subvenció per a les partides a), b), d), e) i f) ha d'arribar, com a màxim, al 50% del cost d'estes, el límit màxim de subvenció és de 12.000 euros per fira.
  
2. Es concedixen subvencions per a finançar els gastos relatius a les accions que preveu l'article 27.2) i que tot seguit se citen:
  
a) Contractació de l'espai, la decoració i la modulació de l'estand.
  
b) Publicitat i material de promoció que tinga relació directa amb la participació en la fira, a càrrec de l'empresa.
  
c) Desplaçament i allotjament del representant legal de l'empresa que consistix en una borsa de viatge fins a un límit l'import del qual s'establix en l'annex I.
  
d) Transport de mostres.
  
e) Contractació dels servicis d'hostesses o intèrprets.
  
f) Altres gastos de participació en la fira que a criteri de l'IVEX són necessaris. La resolució ha de ser motivada.
  
La subvenció per a les partides a), b), d), e) i f) ha d'arribar, com a màxim; al 50% del cost d'estes, el límit màxim de subvenció és 12.000 euros per fira.
  
3. Són subvencionables en les missions comercials, en les missions d'exposició, en els viatges de prospecció, en encontres empresarials i en la participació en les fires a l'exterior regulades en este article, altres gastos que, encara que no estan recollits expressament en els apartats anteriors, incidixen a juí de l'IVEX en la promoció comercial dels productes valencians. La resolució ha de ser motivada.
  
4. Les ajudes per a les accions previstes en esta secció són compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca del 50% del cost de l'acció per a l'exercici 2005, en este cas la subvenció ha de quedar reduïda en l'excés.
  
Article 29. Presentació de sol·licituds i termini
  
1. A més de la documentació que s'establix amb caràcter general les sol·licituds han d'acompanyar-se de:
  
a) Declaració responsable de les ajudes de minimis concedides per qualsevol projecte a l'empresa durant els tres últims anys, amb indicació de l'import, l'organisme, la data de concessió i del règim de les ajudes en què s'empara o, si és el cas, la declaració de no haver-ne rebut cap.
  
b) Declaració responsable relativa al compliment dels requisits establits en l'article 4, d'acord amb el model que recull l'annex II de la present orde.
  
2. El termini de presentació de sol·licituds comprén des de l'endemà de la publicació de la present orde en el Diari Oficial de la Generalitat Valenciana fins el 16 de setembre de 2005.
  
Article 30. Criteris d'avaluació
  
Les ajudes es resolen en funció de la incidència del projecte en la millora de la promoció i de la comercialització dels productes valencians, la presència del sector de què es tracte en el territori de la Comunitat Valenciana i l'obertura o la consolidació dels mercats exteriors. Tenen prioritat les sol·licituds d'aquelles empreses que no han sigut beneficiàries d'este tipus d'ajudes per a accions de característiques semblants durant els anys anteriors.
  
DISPOSICIONS ADDICIONALS
  
Primera
  
D'acord amb el que establix la Llei 14/2004, de 29 de desembre de 2004, de Pressupostos de la Comunitat Valenciana, les ajudes previstes en esta orde es financen a càrrec de la secció 11, programa 762.10 «Comerç exterior», capítol IV, línia T0150, per un import global màxim d'1.999.836, 53 euros.
  
Segona
  
1. En el supòsit que els documents exigits que han d'acompanyar a la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant pot acollir-se a allò que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que conte la data i l'òrgan o la dependència en què van ser presentats o, si és el cas, emesos i sempre que no hagen transcorregut més de cinc anys des de la finalització del procediment al qual corresponen.
  
2. En els supòsits d'impossibilitat material a obtindre el document, l'òrgan competent pot requerir al sol·licitant la presentació o, en el seu defecte, l'acreditació per uns altres mitjans dels requisits a què fa referència el document.
  
Tercera
  
Les ajudes que regula el Capítol I, del Títol II «Accions desplegades per les Cambres de Comerç de la Comunitat Valenciana i associacions empresarials», els beneficiaris de les quals són petites i mitjanes empreses i les del Capítol II del mateix Títol «Accions desplegades dins del programa d'internacionalització, per part de les petites i mitjanes empreses (PIMES) i els consorcis d'exportació i/o grups de promoció establits a la Comunitat Valenciana», tenen la consideració d'ajudes de minimis, d'acord amb el Reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87, 88 del Tractat CE a les ajudes de minimis (DOCE L 10/20, de 13 de gener de 2001).
  
Quarta
  
1. Si en la participació en les fires a l'exterior i en les missions comercials directes, en les missions d'exposició, en els viatges de prospecció o en els encontres empresarials, la destinació comprén diversos països dels relacionats en l'annex I de la present orde, la borsa de viatge s'aplica d'acord amb el criteri següent la borsa de major import entre els països de destinació del viatge, es pot incrementar com a màxim fins a un 25%. La resolució ha de ser motivada.
  
2. Així mateix, l'import de les borses de viatge es pot incrementar en este mateix percentatge si les característiques específiques de l'acció o del mercat de destinació ho aconsellen. La resolució ha de ser motivada.
  
DISPOSICIONS FINALS
  
Primera
  
Es faculta el secretari autonòmic d'Empresa a dictar les resolucions necessàries per al desplegament, l'eficàcia i l'execució de la present orde.
  
Segona
  
La present orde entra en vigor l'endemà de la seua publicació en el Diari Oficial de la Generalitat Valenciana.
  
València, 4 de març de 2005
  
El conseller d'Empresa, Universitat i Ciència
  
JUSTO NIETO NIETO
  
ANNEX I
  
PAÍS BORSA
  
 (Euros)
  
ALBÀNIA 781,00
  
ALEMANYA 451,00
  
ANGOLA 1472,00
  
ARÀBIA SAUDITA 1082,00
  
ARGÈRIA 451,00
  
ARGENTINA 1503,00
  
ARMÈNIA 1112,00
  
AUSTRÀLIA 1503,00
  
ÀUSTRIA 571,00
  
AZERBAITJAN 1112,00
  
BANGLA DESH 1322,00
  
BÈLGICA 421,00
  
BIELORÚSSIA 932,00
  
BOLÍVIA 1442,00
  
BÒSNIA i HERCEGOVINA 511,00
  
BOTSWANA 1683,00
  
BRASIL 871,00
  
BRUNEI 1803,00
  
BULGÀRIA 751,00
  
CAMERUN 1172,00
  
CANADÀ
  
\* Montreal 841,00
  
\* Ottawa 962,00
  
\* Toronto 962,00
  
\* Vancouver 1202,00
  
TXAD 1052,00
  
XILE 1683,00
  
XINA 1280,00
  
XIPRE 751,00
  
COLÒMBIA 1172,00
  
CONGO 1322,00
  
REPÚBLICA DE COREA 1683,00
  
COSTA d'IVORI 992,00
  
COSTA RICA 1142,00
  
CROÀCIA 511,00
  
CUBA 781,00
  
DINAMARCA 481,00
  
EQUADOR 1292,00
  
ESTATS UNITS D'AMÈRICA
  
\* Aspen 1142,00
  
\* Atlanta 811,00
  
\* Baltimore 751,00
  
\* Boston 661,00
  
\* Chicago 781,00
  
\* Dallas 841,00
  
\* Detroit 841,00
  
\* Greenville 781,00
  
\* High Point 841,00
  
\* Houston 992,00
  
\* Las Vegas 1142,00
  
\* Los Angeles 1142,00
  
\* Miami 781,00
  
\* Nova Orleans 871,00
  
\* Nova York 902,00
  
\* Orlando 841,00
  
\* San Diego 1142,00
  
\* San Francisco 1142,00
  
\* Seattle 1142,00
  
\* St. Louis 902,00
  
\* Washington 721,00
  
EGIPTE 721,00
  
EL SALVADOR 1172,00
  
UNIÓ DELS EMIRATS ÀRABS 1202,00
  
ESLOVÀQUIA 511,00
  
ESLOVÈNIA 451,00
  
ESTÒNIA 932,00
  
ETIÒPIA 1142,00
  
FILIPINES 1743,00
  
FINLÀNDIA 601,00
  
FRANÇA 361,00
  
GABON 1262,00
  
GEÒRGIA 1112,00
  
GHANA 1022,00
  
GRÈCIA 571,00
  
GUATEMALA 1172,00
  
GUINEA BISSAU 841,00
  
GUINEA CONAKRY 962,00
  
GUINEA EQUATORIAL 1082,00
  
HOLANDA 421,00
  
HONDURES 1232,00
  
HONGRIA 631,00
  
ÍNDIA 1052,00
  
INDONÈSIA 1743,00
  
IRAQ 962,00
  
IRAN 1202,00
  
IRLANDA 451,00
  
ISLÀNDIA 902,00
  
ISRAEL 781,00
  
ITÀLIA 421,00
  
JAMAICA 1202,00
  
JAPÓ 1202,00
  
JORDÀNIA 781,00
  
KAZAKHSTAN 1322,00
  
KENYA 1172,00
  
KIRGUIZISTAN 1322,00
  
KUWAIT 1052,00
  
LETÒNIA 932,00
  
LÍBAN 781,00
  
LIBÈRIA 992,00
  
LÍBIA 781,00
  
LITUÀNIA 932,00
  
LUXEMBURG 451,00
  
MADAGASCAR 1743,00
  
MALÀISIA 1683,00
  
MALAWI 1743,00
  
MALI 871,00
  
MARROC 301,00
  
MAURITÀNIA 751,00
  
MÈXIC 871,00
  
MOLDÀVIA 1112,00
  
MONGÒLIA 1743,00
  
NAMÍBIA 1442,00
  
NEPAL 1322,00
  
NICARAGUA 1262,00
  
NIGÈRIA 962,00
  
NORUEGA 541,00
  
NOVA ZELANDA 1503,00
  
OMAN 1292,00
  
PAKISTAN 1142,00
  
PANAMÀ 1232,00
  
PARAGUAI 1503,00
  
PERÚ 1442,00
  
POLÒNIA 571,00
  
PORTUGAL 210,00
  
PUERTO RICO 1052,00
  
REGNE UNIT 451,00
  
REPÚBLICA CENTRAFRICANA 1262,00
  
REPÚBLICA TXECA 601,00
  
REPÚBLICA DEMOCRÀTICA DEL CONGO 1262,00
  
REPÚBLICA DOMINICANA 1052,00
  
ROMANIA 691,00
  
RÚSSIA 932,00
  
SENEGAL 781,00
  
SÈRBIA i MONTENEGRO 541,00
  
SINGAPUR 1593,00
  
SÍRIA 781,00
  
SOMÀLIA 1442,00
  
SRI LANKA 1322,00
  
REPÚBLICA DE SUD-ÀFRICA 1202,00
  
SUÈCIA 541,00
  
SUÏSSA 421,00
  
TAIWAN 1743,00
  
TAILÀNDIA 1563,00
  
TUNÍSIA 331,00
  
TURKEMISTAN 1322,00
  
TURQUIA 721,00
  
UCRAÏA 932,00
  
URUGUAI 1503,00
  
UZBEKISTAN 1322,00
  
VENEÇUELA 1172,00
  
VIETNAM 1743,00
  
IEMEN 1172,00
  
ZÀMBIA 1713,00
  
ZIMBABWE 1713,00
  
NOTA EXPLICATIVA
  
EFECTIUS I LÍMITS FINANCERS QUE DEFINIXEN LES CATEGORIES DE LES EMPRESES
  
1. Categoria de microempresa, petites i mitjanes empreses (PIME), està formada per les empreses que donen ocupació a menys de 250 persones i el volum de negocis anual de les quals no excedix de 50 milions d'euros o el balanç general anual de les quals no excedix de 43 milions d'euros.
  
2. En la categoria de les PIME, es definix una petita empresa com una empresa que dóna ocupació a menys de 50 persones i el volum de negocis anual o el balanç general anual de les quals no supera els 10 milions d'euros.
  
3. En la categoria de les PIME, es definix una microempresa com una empresa que dóna ocupació a menys de 10 persones i el volum de negocis anual o el balanç general anual de les quals no supera els 2 milions d'euros.
  
TIPUS D'EMPRESES CONSIDERATS PER A CALCULAR ELS EFECTIUS I ELS IMPORTS FINANCERS
  
Tipus 1. Empresa autònoma
  
L'empresa sol·licitant és autònoma si:
  
- No posseïx una participació igual o superior al 25% (¹) en una altra empresa.
  
- El 25% (¹) o més d'esta no és propietat directa d'una altra empresa o organisme públic, ni de diverses empreses vinculades entre les quals, o diversos organismes públics, llevat de determinades excepcions (²).
  
- I no elabora comptes consolidats ni està inclosa en els comptes d'una empresa que elabora comptes consolidats, i per tant, no és una empresa vinculada.
  
Tipus 2. Empresa associada
  
L'empresa sol·licitant està associada a una altra empresa si:
  
- Posseïx una participació que comprén entre el 25% (¹) i el 50% (1) de la dita empresa,
  
- o si la dita empresa posseïx una participació que comprén entre el 25% (¹) i el 50% (¹) de l'empresa sol·licitant,
  
- i l'empresa sol·licitant no elabora comptes consolidats que inclouen a la dita empresa per consolidació, ni està inclosa per consolidació en els comptes de la dita empresa, ni en els de cap empresa vinculada a esta.
  
Tipus 3. Empresa vinculada
  
Este tipus correspon a la situació econòmica de les empreses que formen part d'un grup que controla, directament o indirectament, la majoria del capital o dels drets de vot o que pot exercir una influència dominant sobre l'empresa.
  
Una empresa sap, generalment, de forma immediata si està vinculada, ja que està sotmesa a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
  
(¹) En termes de participació de capital o de drets de vot, s'ha de tindre en compte el major dels dos percentatges. A este percentatge s'ha d'afegir el percentatge de participació que qualsevol altra empresa vinculada a l'empresa accionista posseïx sobre l'empresa en qüestió.
  
(²)Una empresa es pot considerar autònoma encara que s'arribe o se supere el límit del 25% quan correspon a alguns dels tipus d'inversor que s'indiquen tot seguit (sempre que els inversors no siguen empreses vinculades a l'empresa sol·licitant):
  
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o business angels) i invertixen en fons propis en empreses sense cotització de la borsa, sempre i quan la inversió dels dits business angels en la mateixa empresa no supere 1.250.000 euros;
  
b) Universitats o centres d'investigació sense finalitats lucratives;
  
c) Inversors institucionals, els fons de desenvolupament regional, inclusivament.
  
COM S'HAN DE CALCULAR ELS LÍMITS
  
Les dades seleccionades per al càlcul del personal i els imports financers són els corresponents a l'últim exercici comptable tancat, i es calculen sobre una base anual. S'ha de tindre en compte des de la data en què es tanquen els comptes. El total del volum de negocis s'ha de calcular sense l'impost sobre el valor afegit (IVA) ni els tributs indirectes.
  
- Per a una empresa autònoma: Les dades financeres i els efectius es basen únicament en els comptes de la dita empresa.
  
- Per a una empresa amb empreses associades: s'acumulen les dades de l'empresa amb els de les empreses associades. Les dades afegides són proporcionals al percentatge de participació en el capital o en els drets de vot.
  
- Per a una empresa vinculada a altres empreses: s'afegix a les dades de l'empresa el 100% de les dades de les empreses a les quals està vinculada. S'ha d'afegir proporcionalment les dades de les empreses que puguen estar associades a estes empreses vinculades.
  
COM S'HAN DE CALCULAR ELS EFECTIUS I LES UNITATS DE TREBALL ANUAL
  
Els efectius d'una empresa corresponen al nombre d'unitats de treball anual (UTA), qui s'ha d'incloure en els efectius-
  
- les persones assalariades de l'empresa,
  
- les persones que treballen per a l'empresa que mantenen una relació de subordinació amb esta i estan assimilades a les persones assalariades d'acord amb la legislació,
  
- els propietaris que dirigixen l'empresa,
  
- els socis que exercixen una activitat regular en l'empresa i gaudixen dels avantatges financers per part de l'empresa.
  
Els aprenents o alumnes de formació professional amb contracte d'aprenentatge o de formació professional no compte com a efectius.
  
Una UTA correspon al nombre de persones que treballen en l'empresa o per compte d'esta, a temps complet durant tot l'any de què es tracte. Els efectius es calculen en UTA.
  
El treball de les persones que no han treballat durant tot l'any o ho han fet a temps parcial, independentment de la seua duració, així com el treball per estacions, es comptabilitza en fraccions d'UTA.